SIRI ยิ้มหน้าบาน โกยยอดขาย Q1/60 ทะลุเป้า
SIRI ยิ้มหน้าบาน โกยยอดขาย Q1/60 ทะลุเป้า หลังเปิด Global Launch เต็มรูปแบบใน 4 ประเทศ ตั้งเป้า Q2/60 พุ่งแตะ 1 หมื่นลบ. เล็งเปิดใหม่คอนโด-บ้านเดี่ยวอีก 4 โครงการ มูลค่ารวม 1.26 หมื่นลบ.
3 เม.ย. 2560

นายเศรษฐา ทวีสิน กรรมการผู้จัดการใหญ่ บริษัทแสนสิริ จำกัด (มหาชน) หรือ SIRI เปิดเผยว่า บริษัทสามารถปิดยอดขายไตรมาสแรกของปี 60 ได้สูงถึง 7,000 ล้านบาทเกินจากเป้าหมายที่วางไว้และสูงสุดในรอบ 3 ปีของยอดขายไตรมาสแรก ทั้งๆ ที่ไม่ได้มีการจัดงานขายใหญ่ อาทิ การจัดงาน แสนสิริ ไลฟ์ คัมส์ โฮมดังที่ได้รับการตอบรับที่ดีในช่วงที่ผ่านมา
ทั้งนี้ บริษัทสามารถสร้างยอดขายหลักจากตลาดต่างชาติ ซึ่งได้รับการตอบรับที่ดีจากการนำโครงการ “เดอะ ไลน์ พหลฯ – ประดิพัทธ์” คอนโดมิเนียมโครงการล่าสุด ภายใต้ความร่วมมือระหว่าง SIRI และ บริษัท.บีทีเอส กรุ๊ป โฮลดิ้งส์ จำกัด (มหาชน) หรือ BTS จำนวนทั้งสิ้น 981 ยูนิต มูลค่า 5,800 ล้านบาท เปิด Global Launch เต็มรูปแบบใน 4 ประเทศ ได้แก่ ฮ่องกง ไต้หวัน สิงคโปร์ และจีน และมีลูกค้าให้ความสนใจเข้าร่วมงานโรดโชว์ในทั้ง 4 ประเทศจำนวนมากส่งผลให้บริษัทสามารถสร้างยอดขายรวมจากตลาดต่างชาติในช่วงไตรมาสแรกนี้สูงถึง 1,700 ล้านบาท
นอกจากนี้บริษัทยังประสบความสำเร็จจากการเปิดตัวโครงการ “98 Wireless” (ไนน์ตี้เอท ไวร์เลส) โครงการแฟลกชิปคอนโดมิเนียมที่ดีที่สุดบนถ.วิทยุที่เปิดตัวอย่างเป็นทางการในช่วงกลางเดือน มี.ค.60
รวมทั้งการได้รับการตอบรับที่ดีจากยอดขายโครงการแนวราบตั้งแต่ไตรมาสแรก ทั้งการปิดการขาย โครงการ “สิริ อเวนิว สายไหม” อาคารพาณิชย์ดีไซน์โมเดิร์น สไตล์ นิวยอร์คลอฟต์ใหม่ใจกลางย่านสายไหม มูลค่าโครงการ 100 ล้านบาทได้ทันทีตั้งแต่ 2 ชั่วโมงแรกในวันเปิดขายอย่างเป็นทางการ และโครงการทาวน์เฮาส์ “การ์เด้นท์ สแควร์ สุขุมวิท 77” ราคาเฉลี่ย 15 ล้านบาท ที่สร้างยอดขายไปถึง 70% จากการเปิดบ้านตัวอย่างใหม่ดีไซน์พิเศษสัมผัสกลิ่นอายแห่งลอนดอน
สำหรับภาพรวมเศรษฐกิจในช่วงไตรมาส 2/60 คาดว่ามาตรการกระตุ้นเศรษฐกิจของภาครัฐจะหนุนการฟื้นตัวของเศรษฐกิจ อาทิ แรงหนุนจากการฟื้นตัวของการใช้จ่ายในประเทศและภาคการท่องเที่ยวที่เติบโตต่อเนื่องรวมทั้งการผลักดัน โครงการลงทุนโครงสร้างพื้นฐานให้เกิดขึ้นเป็นรูปธรรมมากขึ้น ขณะที่ ภาคธุรกิจอสังหาริมทรัพย์ ภาคเอกชนรายใหญ่ควรมีบทบาทในการช่วยขับเคลื่อนอุตสาหกรรมด้วยการเปิดตัวโครงการใหม่สร้างความเชื่อมั่นให้อุตสาหกรรมกลับมา
โดยกลุ่ม SIRI วางเป้าหมายโดยวางแผนการดำเนินธุรกิจในช่วงไตรมาส 2 นี้ด้วยแผนเปิดตัวโครงการใหม่อีกประมาณ 4 โครงการ มูลค่ารวม 12,600 ล้านบาท แบ่งเป็นคอนโดมิเนียมภายใต้บริษัทร่วมทุนกับบีทีเอส 2 โครงการและโครงการบ้านเดี่ยว 2 โครงการ ได้แก่ โครงการบุราสิริ วัชรพล และ โครงการคณาสิริ ปิ่นเกล้า-กาญจนา โดยตั้งเป้ายอดขายไตรมาส 2 สูงถึง 10,000 ล้านบาท เติบโตขึ้นถึง 40% จากยอดขายไตรมาสแรก